**Predlogi ministrstvu za uvedbo sprememb v podporo formativnemu spremljanju**

S pomočjo skupine učiteljev, s katerimi sodelujem na šolah ali preko seminarjev smo oblikovali predloge, ki so bili marca 2018 poslani ge. Lunder Verlič, direktorici urada za kakovost in razvoj na Ministrstvu za šolstvo znanost in šport.

**1.** **Vlagati v učitelje, ne v strukture** (UN, spremembe pravilnikov, učbenike – Hattie, Wiliam), ker ima največji vpliv na dosežke učencev. Predlagamo uvedbo samoregulacije za učitelje in delo na portfoliu (zgled Škotska, Finska). Uvajanje brez prisile, postopoma z **eskpertnimi timi za razvoj in podporo učiteljem**. Po zgledu Škotske sodelovanje od vrtca do univerz pri pogovoru glede korektur dokazov učenca o znanju za prehod na naslednjo raven (ob konkretnih primerih iz šol ne teoretičnimi predavanji akademikov). Povezovanje učiteljev in kritično prijateljevanje. Promoviranje kakovostnega izobraževanja. Kampanje, okrogle mize za zagovarjanje kvalitetnega izobraževanja.**Od spodaj navzgor z eksperti in znanstveniki.**

ZAKAJ? ***Spremembe mora vsak vgraditi v svojo prakso na svoj lasten način. Potrebujemo veliko časa in podporo praktikov ter raziskovalcev****. (Wialiam, O naravi učenja, str.131)*

Učitelji so mi posredovali predloge:

· Učitelji “formativci” bi morali **biti cenjeni** pa ne da smo osamelci in smo čudni, ker želimo novosti – potrebnega je dejansko več časa za delo pred in po pouku, saj se je naše delo bolj razgibano in se ne da uporabiti istih metod pri dveh paralelkah, naj se prizna **kakšna ura več** pri pripravi na delo (če je za klasika 10, naj jih nam priznajo 15) pa bo hitro več ljudi zanimalo.

· Da bi ministrstvo za določen čas podelilo (ekspertom) naziv učitelji/ca **tutor/ka FS**, ki bi prihajali na šolo in pomagale učiteljem z nasveti, ob izvajanju ure… Ob tem bi tutorjem zmanjšali obseg dela na matični šoli za določeno obdobje. Takšno pomoč potrebujemo učitelji. Ne pa vsiljenega nadzora s strani nenapovedanih hospitacij. Učitelji imamo težave tudi ker smo še premalo samozavestni na področju formativnega spremljanja, da bi popolnoma verjeli vase, saj uvajamo novosti. Veliko lažje je, če nisi sam v aktivu ali kolektivu in imaš ekipo, s katero razvijaš FS.

· Ko sem vas in vašo sodelavko opazovala pri delu in ko sem kasneje poslušala kolegico iz še ene druge OŠ, ki se mi zdi, da živite s tem, sem bila vzhičena in sem rekla, to je to. Povsem drugačni občutek pa dobim (nelagoden), ko to besedo slišim iz ust šolskega vodstva. Tam se FS spremeni v nekaj, kar moram narediti. Nekaj, kar je obvezno.

· Povejte jim na ministrstvu, naj ne pritiskajo na Zavod za šolstvo, ker oni potem izvajajo pritiske na nas… mi se slabo počutimo, začnemo dvomiti vase in kakšen je takšen učitelj… vse bolj nesamozavesten in bolan…

**2.** Podporna (svetovalna) inšpekcija (zdaj je pogosto le preverjanje papirjev, dejansko stanje pa ni pomembno), opolnomočenje učiteljev.

**3.** Spletne platforme za črpanje gradiv (priprav, posnetkov) – Curiculum for excelence od Education Scotland (kar podpira vizijo), tečaji na daljavo.

**4.** **Čas**za uvedbo sprememb – 3 leta ali več z desetletno vizijo in načrtom. Škoti že več kot 10 let delajo na tem, čas za uvedbo pa je bil 3 leta.

**5.** **Poskus šole brez številčnih ocen.**

**6.** **Razvoj programa za spremljanje** – SWE, razvoj opisnih ocen (zgled skandinavskih držav – napišejo kar je dobro –strnjeno in kar še ne gre, kaj priporočajo staršem, kaj bo šola naredila za to).**Učni načrti** preveč vsebinski, natrpani bolj naravnani na kompetence, procesno in z več fleksibilnosti pri uresničitvi (več izbirnih vsebin) možnost izbire 4. ali 5. razred, podobno kot je prvi triadi glede opismenjevanja. Da se lahko prilagajamo učencu oz. skupini.

**7.** **Dnevniki**: Če poučujemo holistično (medpredmetno, integrirano) kako po vseh pravilih slediti postavljenemu dnevnemu urniku, predvsem pa, kako vpisovati dnevnik, da bo pravno formalno zadoščeno tako meni kot nekomu, ki me “morebiti” preverja. FS gre za prilagajanje otroku to pomeni včasih imeti 3 ure okolja. Čeprav medpredmetno povezujem, mi marsikateri dan izpadejo posamezni predmeti (brez skrbi, tekom tedna jih realiziram, toda VPIS??? ni v ujemanju s pripravo). Tako imam občutek, da vedno nekaj poneverjam in kamufliram. Vem, da lahko s svojim argumentiranim stališčem to uspešno (ali pa tudi ne) zagovarjam.

**8.** Kreiranje učnega procesa tako, da bodo vzpodbujeni **višji kognitivni procesi**, kreativnost in kritično mišljenje. Realizacija raziskovalnega učenja v šoli in lokalni skupnosti.

Zbrala: Mateja Peršolja